ગાંધીજી સાથેની આ યાત્રા પરથી પાછા આવ્યા પછી એમની શાંતિયાત્રાના આઠ ફોટોગ્રાફ્સનું આલ્બમ એમણે બરાબર ૧૫મી ઑગસ્ટ ૧૯૪૭ના દિવસે જ પ્રગટ કર્યું. આખા યે દેશમાં ગાંધીજી અંગેના ફોટોગ્રાફ્સનું આ સૌ પ્રથમ પ્રકાશન હતું. કાકા કાલેલકરે એક જગ્યાએ લખ્યું : ‘ચિત્રકાર (ફોટોગ્રાફર) જગન મહેતા કો તો સારે હિંદુસ્તાન કી ઓરસે ધન્યવાદ મિલના ચાહીએ.’ એ પછી ફુવારા પાસે શેરબજાર હૉલમાં એમાંની ચાલીસ તસવીરો પ્રદર્શિત થઈ અને લોકોનું ધ્યાન ખેંચાયું. ગાંધીજીની હત્યા થઈ ૩૦મી જાન્યુઆરી ૧૯૪૭ના દિવસે અને એ પછી તો આ તસવીરોનું મૂલ્ય અધિક વધ્યું. ફોટોગ્રાફિક સોસાયટી ઑફ અમેરિકાએ નિહારિકા ફોટોક્લબને લખ્યું કે તમે અમને ગાંધી શો આપી શકશો ? અમદાવાદની નિહારિકા કલબે ૨૮ ફોટોગ્રાફ્સનો સેટ અમેરિકા મોકલ્યો; જેમાંની એકવીસ તો જગન મહેતાની લીધેલા હતા. ત્યાં સતત દોઢ વરસ આ પ્રદર્શન ફરતું રહ્યું.